作者:李賀
標題:贈陳商
內容:長安有男兒，二十心已朽。楞伽堆案前，楚辭系肘後。人生有窮拙，日暮聊飲酒。只今道已塞，何必須白首。淒淒陳述聖，披褐鉏俎豆。學為堯舜文，時人責衰偶。柴門車轍凍，日下榆影瘦。黃昏訪我來，苦節青陽皺。太華五千仞，劈地抽森秀。旁古無寸尋，一上戛牛鬥。公卿縱不憐，寧能鎖吾口。李生師太華，大坐看白晝。逢霜作樸樕，得氣為春柳。禮節乃相去，憔悴如芻狗。風雪直齋壇，墨組貫銅綬。臣妾氣態間，唯欲承箕帚。天眼何時開，古劍庸一吼。